Všetkých svätých – komentáre k čítaniam, 1. 11. 2010
Máme byť ako Boh
Pred prvým čítaním (Zjv 7, 2-4; 9-14):
Páči sa mi ten obraz štyroch anjelov, ktorí sú pripravení zostúpiť dolu, a ničiť zem i more. Nepáči sa mi ich ničenie. Páči sa mi to, ako ich zastavuje anjel od východu. Skôr, než sa tí štyria pustia do ničenia, on každého Božieho služobníka poznačí pečaťou živého Boha. 

V najzákladnejšom chápaní sa v kresťanstve pod pečaťou rozumie krst. No od nepamäti sú tu teologické dišputy: čo s nevinnými deťmi alebo dobrými pohanmi, ktorí nemajú pečať krstu? Čo bude s nimi? Nechajme teológov, nech to vyriešia. A ak to nevyriešia, nech nás to nestresuje. Teológovia majú často hustú sieť, cez ktorú je schopných prepadnúť veľmi málo ľudí. Sieť Boha však má však oká mnoho väčšie a prepadne cez ne veľa ľudí, o ktorých by sme si to ani nepomysleli. Krst nie je o tom, kto prepadne a kto neprepadne cez sieť. Väčšina z nás si ani na svoj krst nepamätá. Pokojne sme spali v poduške v náručí otca či matky. Krst je tou najľahšou časťou nášho života. No omnoho ťažšou vecou je žitie nášho povolania, ktoré sme krstom na seba prijali. 
Pred druhým čítaním (1 Jn 3, 1-3):
Učiteľka katechizmu sa pýta detí, ako si myslia, že vyzerá Boh. Škála obrazov bola veľmi široká. Od starca s bielou bradou, cez pastiera s ovečkou na pleciach, dokonca nevestu v svadobných šatách, futbalistu až po horu Materhorn. Keď sa pýtaš ľudí na podobu Boha, priprav sa na bujnú fantáziu. 

Písmo je plné obrazov: dymiaci ohník, traja záhadní cudzinci, kvočka, sudca na tróne zo šperkov. „Akej farby má Boh pokožku?“, spieva s v jednej detskej piesni. Má Boh vôbec pokožku? Je Boh Materhorn alebo dymiaca priepasť? 

Jánov list je veľmi úprimný. Nevieme, ako vyzerá Boh, ani ako bude vyzerať život po smrti. No Boh bude taký, akí budeme my, keď sa dnes vyberieme na cestu, ktorá vedie k nemu. Nech je Boh čokoľvek, nad všetko ostatné: Boh je láska. 
Pred evanjeliom (pred veršom pred evanjeliom) (Mt 5, 1-12):
V evanjeliu dneška máme portrét svätca: chudobný podľa kritérií, no bohatý na svätosť, milosrdenstvo a pokoj. Pokorný, schopný smútiť bez pocitov zúfalstva, schopný zniesť urážku či dokonca ranu bez toho, že by sa chcel odplácať. Jednoduchý, prostý človek.
Čo to znamená byť jednoduchý? Väčšina z nás má ducha ako kvety ľalie, ktorých pupienky siahajú do všetkých strán. Máme veľa lások, veľa priorít, veľa, veľmi veľa túžob, z ktorých mnohé nevieme ani len pomenovať. Ak by sme mali jednu vybrať a nechať ostatné odísť, mali by sme vážnu ťažkosť. 

Jednoduchosť a prostota svätca sa nám zdá byť takmer detinská. Keď má pochybnosti, vyberie si Boha. A keď už stojí pred dverami smrti, vyberie si Boha. Svätý si nevyberá Boha namiesto ľudí. On si vyberá Boha tým, že si rozhodne vybrať si ľudí a im slúžiť. Svätý si nehľadá čas pre Boha. Jeho celý čas patrí Bohu. Svätý si nenachádza špeciálne chvíle na modlitbu. On neprichádza pred Boha. Svätý vie, že Boh je v jeho živote prítomný neustále. Svätosť sa nám predkladá ako hrdinský, nemožný životný štýl. Áno, svätosť je hrdinská, no je veľmi možná; svätosť je každému z nás bližšia, než by sme si mysleli. 
Otázky na uvažovanie pre tých, ktorí tieto komentáre používajú 
ako uvažovanie nad nedeľnými čítaniami
· Aký zmysle má pre teba členstvo v Cirkvi? Ako ti slúži, a ako slúžiš ty svojej komunite?

· Zober si do ruky nejaký časopis (hoci i profánny) a listuj v ňom. Zastav sa, keď uvidíš Boha. Ako tu Boh vyzerá? 

· Nachádza sa svätý, ktorý nesie na sebe črty blahoslavenstiev vo vašej komunite? V správach? Čo robí tohto človeka krásnym. Čím sa od neho (nej) líšiš ty?

Činná odozva

Nájdi si svätého, ktorého by si mohol napodobňovať. Jeho príbeh sa môže nachádzať napríklad v knihe Blízki Bohu i ľuďom do Rajmunda Ondruša alebo inej podobnej. Nájdi si svätca, ktorí ti je blízky povahovo a skús sa od neho učiť. 
Pripravil: MB@svd

